ΓΡΑΠΤΗ ΕΡΩΤΗΣΗ E-3754/98

υποβολή: Marlies Mosiek-Urbahn (PPE) προς την Επιτροπή

(11 Δεκεμβρίου 1998)

Θέμα: Επιστροφή των γαλλικών επιδοτήσεων προς την κλωστοϋφαντουργία

Σε σχέση με την γραπτή ερώτηση αριθ. Ε-2856/97(1) στις 11.9.1997 του κ. Werner Langen προς την Επιτροπή και την απάντηση του κ. Van Miert εξ ονόματος της Επιτροπής στις 04.11.1997 θα επιθυμούσα να ρωτήσω τα κάτωθι:

1. Πότε θα πραγματοποιηθεί η πρόσθετη πληρωμή των κοινωνικών εισφορών; Ποιοί όροι πληρωμής έχουν συμφωνηθεί (τόκοι, χρονικός ορίζων της πληρωμής);

2. Για ποιό λόγο χρησιμοποιήθηκε σε αυτές τις μη δικαιολογημένες ενισχύσεις το όριο "de minimis" (100.000 Ecus); Με τον τρόπο αυτό θα πρέπει να επιστραφούν μόνο οι κοινωνικές εισφορές που υπερβαίνουν το εν λόγω όριο. Δεν θα ενθαρρυνθούν όμως άλλα κράτη μέλη, να χρησιμοποιήσουν - κατά τρόπο καταχραστικό - το όριο "de minimis" για να επιδοτήσουν, μεμονωμένα, ορισμένους τομείς δραστηριοτήτων;

Απάντηση του κ. Van Miert εξ ονόματος της Επιτροπής

(26 Ιανουαρίου 1999)

1. Το νέο σύστημα μείωσης των εισφορών κοινωνικής ασφάλισης που αναφέρεται στην απάντηση της γραπτής ερώτησης Ε-2856/97 του κ. Langen θεσπίστηκε με το νόμο της 13ης Ιουνίου 1998. Ο νόμος αυτός παρέχει οικονομικά κίνητρα υπό μορφή περιορισμού των εισφορών κοινωνικής ασφάλισης για τις επιχειρήσεις που προβαίνουν σε μείωση του εβδομαδιαίου ωραρίου εργασίας σε 35 ώρες πριν από την 1η Ιανουαρίου 2000.

Η ταχύτερη μείωση του χρόνου εργασίας σε σχέση με την προθεσμία καθώς και η μείωση του χρόνου εργασίας πέρα από την απαιτούμενη εκ του νόμου συνεπάγονται μεγαλύτερη μείωση των εισφορών κοινωνικής ασφάλισης. Οι λεπτομέρειες που αφορούν τη μείωση του χρόνου εργασίας και την επακόλουθη δημιουργία θέσεων εργασίας ορίζονται κατά τις διαπραγματεύσεις μεταξύ των κοινωνικών εταίρων.

Σύμφωνα με τις πληροφορίες που διαβίβασαν οι γαλλικές αρχές στην Επιτροπή, η διάταξη αυτή πρόκειται να τύχει εφαρμογής στο σύνολο της γαλλικής οικονομίας.

Σε ότι αφορά τις ενισχύσεις που έχουν χορηγηθεί στον τομέα της κλωστοϋφαντουργίας και οι οποίες με απόφαση της Επιτροπής της 9ης Απριλίου 1997 κρίθηκαν ασυμβίβαστες με την κοινή αγορά, οι γαλλικές αρχές εξετάζουν τους δυνατούς τρόπους πραγματικής ανάκτησής τους, χωρίς να προκύψουν ανυπέρβλητες οικονομικές δυσχέρειες για τις επιχειρήσεις που έχουν επωφεληθεί των εν λογω ενισχύσεων. Προτάθηκε λοιπόν στην Επιτροπή η χρονική κλιμάκωση των εν λόγω ανακτήσεων. Η Επιτροπή υπέδειξε τους όρους υπό τους οποίους θα δεχόταν μια σύντομη χρονική κλιμάκωση της ανάκτησης. Κάτι τέτοιο συνεπάγεται ιδίως την καταβολή των τόκων από το χρόνο χορήγησης της ενίσχυσης έως την πραγματική ανάκτησή της.

2. Στην ανακοίνωσή της σχετικά με τις ενισχύσεις ήσσονος σημασίας ("de minimis")(2), η Επιτροπή επεσήμανε ότι με τον λεγόμενο κανόνα "de minimis" καθορίζεται ένα κατώτατο όριο ενίσχυσης, κάτω του οποίου το άρθρο 92 παράγραφος 1 της συνθήκης ΕΚ δεν έχει εφαρμογή, δεδομένων των αμελητέων αποτελεσμάτων της ενίσχυσης στις ενδοκοινοτικές συναλλαγές.

Η Επιτροπή δεν θεωρεί ότι ο κανόνας αυτός ενθαρρύνει τα κράτη μέλη να επιδοτούν περιστασιακά ορισμένους τομείς δραστηριοτήτων, διότι οι κρατικές ενισχύσεις που λαμβάνονται υπόψη για τον υπολογισμό του κατώτατου ορίου των 100.000 ευρώ είναι εκείνες που χορηγούνται από κρατικές, εθνικές, περιφερειακές ή τοπικές αρχές σε διάστημα τριών ετών. Ενδεχόμενη κοινοτική συγχρηματοδότηση θα πρέπει επίσης να λαμβάνεται υπόψη για την εφαρμογή του κανόνα "de minimis".

(1) ΕΕ C 117 της 16.4.1998, σελ. 82.

(2) ΕΕ C 68 της 6.3.1996.